ROZHODNUTIE KOMISIE
z 28. novembra 2007
o pridelení troch dodatočných dní na mori Holandsku na program zvýšenej účasti pozorovateľov v súlade s prílohou IIA k nariadeniu Rady (ES) č. 41/2007
[oznámené pod číslom K(2007) 5711]
(Len znenie v holandskom jazyku je autentické)
(2007/812/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 41/2007 z 21. decembra 2006, ktorým sa na rok 2007 stanovujú rybolovné možnosti a súvisiace podmienky pre určité populácie rýb a skupiny populácií rýb uplatniteľné vo vodách Spoločenstva a pre plavidlá Spoločenstva vo vodách, v ktorých sa vyžaduje obmedzovanie úlovkov (1), a najmä na body 11.1 a 11.3 prílohy IIA,
keďže:
(1)
Nariadením (ES) č. 41/2007 sa stanovujú rybolovné možnosti na rok 2007 pre určité populácie rýb a skupiny populácií rýb a súvisiace podmienky, za ktorých sa tieto rybolovné možnosti môžu využívať.
(2)
V prílohe IIA k nariadeniu (ES) č. 41/2007 sa uvádza maximálny počet dní za rok, počas ktorých môže byť plavidlo Spoločenstva prítomné v ktorejkoľvek zo zemepisných oblastí vymedzených v bode 2.1 uvedenej prílohy, ak preváža na palube niektorý rybársky výstroj podľa bodu 4.1 rovnakej prílohy.
(3)
Podľa prílohy IIA môže Komisia na základe programu zvýšenej účasti pozorovateľov v partnerstve medzi vedcami a rybárskym priemyslom udeliť tri dodatočné dni na mori, počas ktorých môže byť plavidlo prítomné v daných oblastiach, keď preváža na palube ktorýkoľvek rybársky výstroj uvedený v bode 4.1 uvedenej prílohy.
(4)
Holandsko predložilo Komisii program zvýšenej účasti pozorovateľov v partnerstve medzi vedcami a rybárskym priemyslom dňa 20. júla 2007.
(5)
Vedecký, technický a hospodársky výbor pre rybné hospodárstvo po konzultácii ustanovenej v bode 11.3 prílohy IIA k nariadeniu (ES) č. 41/2007 potvrdil záujem na takomto programe, ktorý by bol komplementárny s povinnosťami ustanovenými v nariadení Rady (ES) č. 1543/2000 z 29. júna 2000 ustanovujúcom rámec Spoločenstva pre zber a správu údajov potrebných na výkon spoločnej politiky rybolovu (2).
(6)
So zreteľom na program predložený 20. júla 2007 by sa mali Holandsku na obdobie medzi 1. februárom 2007 a 31. januárom 2008 udeliť tri dodatočné dni na mori pre plavidlá, ktoré sa zúčastňujú predloženého programu zvýšenej účasti pozorovateľov.
(7)
Opatrenia ustanovené v tomto rozhodnutí sú v súlade so stanoviskom Výboru pre rybné hospodárstvo a akvakultúru,
PRIJALA TOTO ROZHODNUTIE:
Článok 1
Pre plavidlá plaviace sa pod vlajkou Holandska, ktoré sa zúčastňujú programu zvýšenej účasti pozorovateľov predloženého Komisii 20. júla 2007, sa maximálny počet dní na mori, počas ktorých môžu byť takéto plavidlá prítomné v ktorejkoľvek zo zemepisných oblastí vymedzených v bode 2.1 prílohy IIA k nariadeniu (ES) č. 41/2007, ako sa uvádza v tabuľke I uvedenej prílohy, zvyšuje o tri dodatočné dni pre plavidlá prevážajúce na palube rybársky výstroj podľa bodu 4.1 uvedenej prílohy.
Článok 2
1. Holandsko predloží Komisii sedem dní po uverejnení tohto rozhodnutia v Úradnom vestníku Európskej únie kompletný zoznam plavidiel vybraných na plány vzorkovania súvisiace s programom zvýšenej účasti pozorovateľov uvedeným v článku 1.
2. Pridelenie troch dodatočných dní ustanovených v uvedenom článku sa môže vzťahovať iba na plavidlá, ktoré boli vybrané na plány vzorkovania, a ktoré sa zúčastňujú programu zvýšenej účasti pozorovateľov uvedeného v článku 1 až do jeho ukončenia.
Článok 3
Holandsko predloží Komisii dva mesiace po ukončení programu zvýšenej účasti pozorovateľov uvedeného v článku 1 správu o výsledkoch daného programu pre dotknuté druhy a oblasti.
Článok 4
Toto rozhodnutie je určené Holandskému kráľovstvu.
V Bruseli 28. novembra 2007